**प्रेस-नोट**

* सैकेण्डरी व सीनियर सैकेण्डरी परीक्षा सितम्बर-2020 हेतु आवेदन की तिथि बढ़ाई

भिवानी, 08 सितम्बर, 2020 : सैकेण्डरी/सीनियर सैकेण्डरी(शैक्षिक)एवं हरियाणा मुक्त विद्यालय परीक्षा सितम्बर-2020 हेतु परीक्षार्थी ऑनलाईन आवेदन 13 सितम्बर, 2020 तक कर सकते है।

इस आशय की जानकारी देते हुए हरियाणा विद्यालय शिक्षा बोर्ड के अध्यक्ष डॉ. जगबीर सिंह एवं सचिव श्री राजीव प्रसाद, ह.प्र.से. ने आज यहाँ बताया कि जो परीक्षार्थी सैकेण्डरी/सीनियर सैकेण्डरी परीक्षा सितम्बर-2020 के लिए निर्धारित अंतिम तिथि 03 सितम्बर, 2020 तक कम्पार्टमेंट, आंशिक अंक सुधार, पूर्ण विषय अंक सुधार एवं अतिरिक्त विषय हेतु आवेदन नहीं कर पाए थे तथा ऐसे परीक्षार्थी जिन द्वारा आवेदन तो किया था किन्तु ऑनलाईन शुल्क जमा नहीं करवा पाए थे, वे परीक्षार्थी 09 सितम्बर से 13 सितम्बर, 2020 तक कम्पार्टमेंट, आंशिक अंक सुधार, पूर्ण विषय अंक सुधार एवं अतिरिक्त विषय हेतु बोर्ड वैबसाईट www.bseh.org.in पर दिये गये लिंक में 1000/- रूपये विलम्ब शुल्क सहित ऑनलाईन आवेदन कर सकते हैं।

बोर्ड अध्यक्ष ने बताया कि जिन परीक्षार्थियों का पुनर्मूल्यांकन/पुन: जांच उपरांत परीक्षा परिणाम कम्पार्टमेंट एवं उत्तीर्ण घोषित हुआ है, ऐसे परीक्षार्थी भी 13 सितम्बर, 2020 तक ऑनलाईन आवेदन कर सकते हैं। इसके अतिरिक्त हरियाणा मुक्त विद्यालय परीक्षा सितम्बर-2020 के लिए आवेदन करने वाले परीक्षार्थियों को भी सूचित किया जाता है कि वे भी निर्धारित तिथि तक आवेदन करना सुनिश्चित करें।

बोर्ड सचिव ने बताया कि परीक्षार्थियों द्वारा अपना आवेदन व शुल्क ऑनलाईन प्रक्रिया द्वारा ही किया जाना है। आवेदन फार्म व शुल्क जमा करवाने उपरान्त केवल अतिरिक्त विषय के परीक्षार्थी ही अपना आवेदन फार्म एवं अन्य दस्तावेज कि हार्ड कॉपी सहायक सचिव (सैकण्डरी/सीनियर सैकेण्डरी)हरियाणा विद्यालय शिक्षा बोर्ड, भिवानी के नाम समय रहते भेजना सुनिश्चित करे तथा शेष परीक्षार्थी आवेदन की हार्ड कॉपी अपने पास सुरक्षित रखेंगे।

उन्होंने आगे बताया कि ऑनलाईन आवेदन करते समय किसी प्रकार की कठिनाई आने पर बोर्ड वैबसाईट www.bseh.org.in पर दी गई ई-मेल/हेल्पलाईन नं0 01664-254300, 254308 एवं 254309 पर सम्पर्क करते हुए समाधान करवाना सुनिश्चित करेंगे।